REGOLAMENT (KE) Nru 1392/2007 TAL-PARLAMENT EWROPEW U TAL-KUNSILL
tat-13 ta’ Novembru 2007
li jemenda Regolament tal-Kunsill (KE) Nru 2223/96 rigward it-trastetmissjoni tad-data tal-kontijiet nazzjonali
(Test b’relevanza għaż-ŻEE)
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 285(1) tiegħu,
Wara li kkunsidraw il-proposta mill-Kummissjoni,
Wara li kkunsidraw l-opinjoni tal-Bank Ċentrali Ewropew (1),
Filwaqt li jaġixxu skond il-proċedura stabbilita fl-Artikolu 251 tat-Trattat (1),
Billi:
(1)
Ir-Regolament tal-Kunsill (KE) Nru 2223/96 tal-25 ta’ Ġunju 1996 dwar is-sistema Ewropea tal-kontijiet nazzjonali u reġjonali fil-Komunità (2) fih il-qafas ta’ referenza ta’ l-istandards, id-definizzjonijiet, il-klassifikazzjonijiet u r-regoli taż-żamma tal-kotba komuni biex jiġu kkompilati l-kontijiet ta’ l-Istati Membri għar-rekwiżiti ta’ l-istatistika tal-Komunità, biex jinkisbu riżultati komparabbli bejn l-Istati Membri. Is-Sistema Ewropea tal-Kontijiet 1995, stabbilita b’dan ir-Regolament, hija magħrufa bħala l-“ESA 95”.
(2)
Sett komprensiv ta’ data komparabbli, rilevanti u f’waqtha ta’ kontijiet nazzjonali hija meħtieġa għat-temixxija tal-politika monetarja fi ħdan l-Unjoni Ekonomika u Monetarja (EMU), għall-koordinazzjoni effettiva tal-politika ekonomika u għall-għanijiet ta’ politika strutturali u makro-ekonomika.
(3)
L-Anness B tar-Regolament (KE) Nru 2223/96 jipprovdi sett ta’ skedi ta’ data tal-kontijiet nazzjonali li għandha tiġi trasmessa għall-għanijiet tal-Komunità f’limiti ta’ żmien speċifikati. Barra minn dan, ir-Regolamenti li ġejjin jipprovdu li firxa ta’ data addizzjonali għandha tiġi trastetmessa lill-Kummissjoni: ir-Regolament tal-Kummissjoni (KE) Nru 264/2000 tat-3 ta’ Frar 2000 dwar l-implimentazzjoni tar-Regolament tal-Kunsill (KE) Nru 2223/96 fejn għandhom x’jaqsmu l-istatistiċi finanzjarji pubbliċi għal perjodu ta’ żmien qasir (3), ir-Regolament (KE) Nru 1221/2002 tal-Parlament Ewropew u tal-Kunsill ta’ l-10 ta’ Ġunju 2002 dwar il-kontijiet mhux finanzjarji ta’ kull tliet xhur għall-gvern ġenerali (4), ir-Regolament (KE) Nru 501/2004 tal-Parlament Ewropew u tal-Kunsill ta’ l-10 ta’ Marzu 2004 dwar il-kontijiet finanzjarji ta’ kull tliet xhur għall-gvern ġenerali (5), ir-Regolament tal-Kunsill (KE) Nru 1222/2004 tat-28 ta’ Ġunju 2004 dwar il-kompilazzjoni u trasmissjoni tad-data dwar id-dejn tal-gvern ta’ kull tliet xhur (6) u r-Regolament (KE) Nru 1161/2005 tal-Parlament Ewropew u tal-Kunsill tas-6 ta’ Lulju 2005 dwar il-kompilazzjoni tal-kontijiet mhux finanzjarji ta’ kull tliet xhur skond is-settur istituzzjonali (7). Dan ir-Regolament ma għandux ikopri d-data inkluża f’dawk ir-regolamenti iżda flimkien, l-iskedi u d-data kollha pprovduti fis-sitt Regolamenti kollha msemmija f’din il-premessa jikkostitwixxu l-programm sħiħ tat-trasmissjoni tad-data tal-kontijiet nazzjonali.
(4)
Il-programm tat-trasmissjoni tad-data tal-kontijiet nazzjonali għandu jiġi aġġornat biex jieħu kont tal-bidliet fil-ħtiġijiet ta’ l-utenti u l-prijoritajiet il-ġodda ta’ politika, u l-iżvilupp ta’ attivitajiet ekonomiċi ġodda fl-Unjoni Ewropea.
(5)
Il-programm tat-trasmissjoni tad-data tal-kontijiet nazzjonali għandu jieħu kont tal-bidliet fundamentali fil-politika u fl-istatistika li seħħew f’ċerti Stati Membri matul il-perjodi ta’ referenza tal-programm.
(6)
Ir-Rapport ta’ l-Istat tal-Kumitat Ekonomiku u Finanzjarju dwar irRekwiżiti ta’ Informazzjoni fl-EMU tal-25 ta’ Mejju 2004, endorsjat mill-Kunsill fit-2 ta’ Ġunju 2004, enfasizza l-bżonn li l-programm ta’ trasmissjoni jiġi emendat biex jikkonforma mar-rekwiżitital-Pjan ta’ Azzjoni ta’ l-EMU u ma’ l-istrateġija ta’ Lisbona.
(7)
Bażi statistika tajba għall-kompożizzjoni tal-baġits pubbliċi hija kruċjali għal riforma ekonomika li tkun konformi ma’ l-istrateġija ta’ Liżbona, u t-trasmissjoni ta’ data dwar is-saħħa, l-edukazzjoni u l-ħarsien soċjali jkunu utli biex jintlaħaq dan il-għan. Il-provvizjoni ta’ tali data għandha ssir mandatorja wara fażi ta’ provvizjoni fuq bażi volontarja.
(8)
Peress li l-għan ta’ dan ir-Regolament, jiġifieri l-ħolqien ta’ standards komuni ta’ l-istatistika li jippermettu l-produzzjoni ta’ data ta’ kontijiet nazzjonali armonizzata, ma jistgħux jinkisbu b’mod suffiċjenti mill-Istati Membri u jistgħu għalhekk jinkisbu aħjar fil-livell tal-Komunità, il-Komunità tista’ tadotta miżuri, skond il-prinċipju ta’ sussidjarjetà kif stabbiolit fl-Artikolu 5 tat-Trattat. Skond il-prinċipju tal-proporzjonalità, kif ġie stabbilit f’dak l-Artikolu, dan ir-Regolament ma jmurx lil hinn minn dak li huwa meħtieġ sabiex jinkiseb dan il-għan.
(9)
Il-miżuri pprovduti f’dan ir-Regolament huma skond l-opinjoni tal-Kumitat tal-Programm Statistiku (SPC) u tal-Kumitat dwar l-Istatistiċi Monetarji, Finanzjarji u l-Bilanċ tal-Pagamenti (CMFB),
ADOTTAW DAN IR-REGOLAMENT:
Artkolu 1
L-Artikolu 3(1) tar-Regolament (KE) Nru 2223/96 għandu jinbidel b’dan li ġej:
“1. L-Istati Membri għandhom jibagħtu lill-Kummissjoni (Eurostat) il-kontijiet u l-iskedi stabbiliti fl-Anness B, fil-limiti ta’ żmien speċifikati għal kull skeda, suġġett għad-derogi stabbiliti fih.”
Artikolu 2
L-Anness B għar-Regolament (KE) Nru 2223/96 għandu jinbidel bit-test stabbilit fl-Anness ma’ dan ir-Regolament.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-publikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Strasburgu, 13 ta' Novembru 2007.